Vlada Republike Srbije potpisala je Memorandum o razumevanju o srpsko-ruskoj saradnji u oblasti istraživanja i korišćenja kosmičkog prostora u mirne svrhe sa Državnom korporacijom za kosmičke aktivnosti „Roskosmos“, objavljeno je na sajtu Ministarstva za inovacije i tehnološki razvoj.

Kako navode, taj dokument se odnosi na saradnju Rusije i Srbije sa željom da se unapredi kooperacija u oblasti kosmičke nauke, tehnike i tehnologija za istraživanje i eksploataciju kosmičkog prostora u mirne svrhe, a potpisao ga je, u ime Vlade Republike Srbije, ministar bez portfelja Nenad Popović i generalni direktor Državne korporacije za kosmičke aktivnosti „Roskosmos“ Dmitri Rogozin.

Tim povodom, istraživač iz oblasti međunarodnog i svemirskog prava i osnivač fondacije Serbian Case for Space Marko Pajović, za Tango Six ističe da je ovo važan korak ka zaključivanju budućih bilateralnih ugovora između država potpisnica, kao i da bi sledeći korak naše zemlje bilo članstvo u Komitetu za miroljubivu upotrebu svemira:

– Memorandum nije obavezujući pravni akt već izjava o nameri da se sarađuje sa ruskom svemirskom agencijom i ključan korak ka budućim bilateralnim ili multilateralnim sporazumima i ugovorima, koji bi bili obavezujući. Ovo je jedan od prvih koraka jer se Srbija do sada nije bavila svemirom i tom oblašću i zbog toga je jako značajan.

Na početku Memoranduma spomenut je Sporazum o svemiru iz 1967. godine, a potrebno je podsetiti da je Srbija potpisnica četiri od pet glavnih međunarodnih sporazuma iz oblasti svemirskog prava. Sledeći logički korak bilo bi članstvo u Komitetu za miroljubivu upotrebu svemira, koji je stalno telo Ujedinjenih nacija i forum u okviru koga se raspravlja Međunarodno svemirsko pravo. –

Pajović objašnjava da potpisani dokument obuhvata različite oblasti u vezi sa mirnom upotrebom svemira, među kojima su razmena naučnika, kao i održavanje seminara i konferencija, ali i pružanje različitih informacija iz svemirske oblasti kako bi se naša ekspertiza osposobila. On napominje da bi bilo poželjno članstvo Srbije u Komitetu za miroljubivu upotebu svemira, jer bi joj time bilo zagarantovano i pravo glasa u oblasti Međunarodnog svemirskog prava:

– Značaj članstva u Komitetu za Srbiju je višestruk jer ona dobija pravo glasa o budućim rezolucijama kao i u slučaju formiranja nekih novih normi postojećeg pravnog režima. Takođe, Komitet postaje značajniji diplomatski forum, pa sa te strane su moguće i različite međunarodne saradnje. –

Prema njegovim rečima Srbija bi, u tom slučaju, bila prva država bivše Jugoslavije, koja je postala član Komiteta, a time bi se pozicionirala u regionu kao potencijalni svemirski akter.

Bosna i Hercegovina korak bliže svemiru

Veće ministara Bosne i Hercegovine utvrdilo je Predlog osnova za pristupanje Bosne i Hercegovine Ugovoru o načelima kojima se uređuje delovanje zemalja u istraživanju i korištenju svemira, uključujući i Mesec i druga nebeska tela, piše bosanski portal „Klix“.

Kako prenose, prihvatanjem ovog ugovora Bosna i Hercegovina iskazuje spremnost za saradnju sa drugim zemljama potpisnicama.

Tim povodom iz Veća ministara BiH ističu da će se uz pomoć stipendija steći uslovi za učešće mladih naučnika na simpozijumima koje organizuju Ujedinjene nacije u toj oblasti.

U vezi sa tim, iz Veća objašnjavaju da ratifikacijom ovog ugovora BiH otvara mogućnost za podnošenje zahteva za članstvo u Komitetu za miroljubivu upotrebu svemira (UNCOPUOS), a Ministarstvo komunikacija i prometa dostaviće Predlog osnova Predsedništvu BiH u dalju proceduru odobravanja.

Kako podseća „Klix“, Sporazum o svemiru datira još iz 1967. godine i u svetu je poznat kao „svemirski ustav“ s obzirom na to da su iz njega proizašli svi kasniji ugovori koji se odnose na istraživanje svemira i prava astronauta.

Glavna načela Sporazuma su istraživanje svemira za dobrobit čovečanstva i u interesu svih zemalja, sve države imaju pravo na istraživanje i korišćenje resursa u svemiru, a nijedna država ne sme uključiti deo svemira u svoj sastav ili ga vojno okupirati. To znači da države ne smeju postaviti nuklearno oružje ili drugo oružje masovnog uništenja u Zemljinu orbitu, na druga nebeska tela, ili u svemir, piše taj bosanski portal.